Man glo deur kameelperd doodgetrap op wildplaasArgieffoto. Die Limpopo-polisie begin dié week met ŉ geregtelike doodsondersoek nadat ŉ man vermoedelik op ŉ wildsplaas naby Bela-Bela (Warmbad) deur kameelperd doodgetrap is terwyl hy gaan fietsry het. Kol. Ronel Otto, provinsiale polisiewoordvoerder, het Dinsdag aan Maroela Media gesê die man, Braam Bosse (45), het Sondag omstreeks 16:30 alleen gaan fietsry in die Thaba Monaté- wildlodge toe hy vermoedelik deur ŉ kameelperd aangeval is. “Daar word vermoed dat hy dood is weens ŉ kameelperd-aanval omdat sy liggaam in ŉ gebied gevind is waar die kameelperde gereeld voorkom,” het Otto gesê. “ ŉ Groep gaste wat gaan stap het, het op sy liggaam afgekom en hulp ontbied.” Otto het gesê Bosse was ŉ gas op die wildplaas en is glo van Nigel in Gauteng. Pierre van der Merwe, bestuurder van Thaba Monaté, het aan Maroela Media gesê hulle sal kommentaar lewer sodra die polisie hul ondersoek voltooi het.